Okresná prokuratúra Žilina 
Moyzesova 20, 011 56 Žilina 1 	

Sp. zn. : 3 Pv 904/12/5511	Žilina, 9.1.2013
EEČ : 2-43-14-2013

U Z N E S E N I E

Trestná vec:	obvinený XXXXX  
Prečin:	Ublíženie na zdraví podľa § 158 Trestného zákona číslo 300/2005 Zbierky zákonov v znení zákona číslo 246/2012 Zbierky zákonov

Rozhodol: 	prokurátor Okresnej prokuratúry Žilina
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
dňa 27.09. 2012 v dobe o 21.10 h viedol osobné motorové vozidlo zn. Škoda Octavia, evidenčného čísla XXXXX po ceste II/507 v smere jazdy od Bytče na Žilinu, kde v obci Svederník - Marček v km 216.000 pri prejazde cez ľavotočivú zákrutu na mokrej vozovke neprispôsobil rýchlosť jazdy svojim schopnostiam, vlastnostiam vozidla a iným okolnostiam, ktoré možno predvídať, s vozidlom sa dostal do šmyku v ktorom ho otočilo, prešiel do protismernej časti vozovky do jazdnej dráhy vozidla zn. BMW, evidenčného čísla XXXXX, ktoré viedla XXXXX, v dôsledku čoho došlo ku stretu prednej časti vozidla BMW so zadnou časťou vozidla Škoda Octavia, pričom vodička XXXXX utrpela zlomeninu hrudnej kosti s posunom, ktoré zranenie si vyžiadalo práceneschopnosť v trvaní 4 týždne,
pričom vodič XXXXX svojim konaním porušil ustanovenie § 16 odsek 1 zákona č. 8/2009 Z. z. o cestnej premávke
Podľa §216 odsek 2 Trestného poriadku je určená obvinenému skúšobná doba v trvaní 12 mesiacov.
Z priloženého spisového materiálu nevyplýva potreba uložiť obvinenému v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
      Policajný orgán OR PZ, ODI XXXXX  uznesením pod sp. zn. ČVS:ORP-XXXXX zo dňa  06. 11. 2012  vzniesol podľa § 206 ods. 1 Tr. por.   obvinenie  XXXXX za prečin ublíženia na zdraví podľa § 158 Tr. zák. na tom skutkovom základe, ako je uvedené vo výrokovej časti tohto uznesenia.

      V priebehu prípravného konania sa obv. XXXXX v plnom rozsahu priznal k spáchanej trestnej činnosti, ktorá  sa mu kladie za vinu a vykonal kroky smerujúce k náhrade škody poškodeným tým, že nahlásil škodovú udalosť v zákonnej poisťovni svojho vozidla. Poškodení vyhlásili, že náhradu škody si budú uplatňovať zo zákonného poistenia vozidla obvineného.

      Preskúmaním predmetného spisového materiálu som zistil, že obv. XXXXX v mieste trvalého bydliska nebol prejednávaný pre priestupky. Podľa odpisu z registra trestov GP SR doposiaľ nebol súdom odsúdený.

      Konštatujem, že v predmetnej veci ide o konanie o trestnom čine, na ktorý zákon ustanovuje trest odňatia slobody, ktorého horná hranica neprevyšuje 5 rokov, obvinený s podmienečným zastavením trestného stíhania súhlasí. Týmto boli splnené všetky zákonné podmienky pre podmienečné zastavenie trestného stíhania. Skúšobnú dobu obv. XXXXX pri podmienečnom zastavení jeho trestného stíhania určujem v trvaní 12  (dvanásť) mesiacov, pričom táto začína plynúť dňom právoplatnosti tohto uznesenia.

      Vzhľadom na vyššie uvedené skutočnosti som preto rozhodol tak, ako je uvedené vo výrokovej časti tohto uznesenia.
Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Marek Sinčák
prokurátor